SET เสี่ยงเปิดลบตามตปท. กังวล “โควิด” ระลอกใหม่ ฉุดศก.โลกทรุดอีกรอบ
SET เสี่ยงเปิดลบตามตปท. กังวล “โควิด” ระลอกใหม่ ฉุดศก.โลกทรุดอีกรอบ
15 มิ.ย. 2563

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะปรับฐานตามตลาดต่างประเทศ โดยตลาดหุ้นในภูมิภาคเอเชียเช้านี้ต่างติดลบกันทั่วหน้าราว -0.5% ถึง -1.0% เช่นเดียวกับดาวโจนส์ฟิวเจอร์สที่เช้านี้ร่วงไป 350 จุด จากความกังวลการแพร่ระบาดไวรัสโควิด-19 ระลอก 2 ในสหรัฐฯ, ยุโรป และจีน ซึ่งอาจจะทำให้เกิดปัญหาเศรษฐกิจอีกรอบ
นอกจากนี้ราคาน้ำมันฟิวเจอร์สเช้านี้ก็ร่วงไป 3.5% วิตกความต้องการใช้น้ำมันอาจลดลงหากเกิดการแพร่ระบาดไวรัสโควิดระลอก 2 กดดันให้เกิดแรงขายหุ้นในกลุ่มพลังงาน และกลุ่มปิโตรเคมีออกมา
อย่างไรก็ดีตลาดบ้านเรามีการฟื้นตัวดี แต่ Valuation ก็แพง แม้จะมีมาตรการกระตุ้นการท่องเที่ยว ดังนั้น จะต้องระวังแรงขายที่อาจจะเกิดขึ้นในระหว่างทางด้วย พร้อมให้ติดตามประธานธนาคารกลางสหรัฐ (เฟด) จะแถลงนโยบายการเงินในรอบครึ่งปีต่อสภาคองเกรสในสัปดาห์นี้ และติดตามหุ้นเข้า/ออกในกลุ่ม SET50 และ SET100 ในเร็ว ๆ นี้ด้วย
พร้อมให้แนวรับ 1,375-1,370 จุด ส่วนแนวต้าน 1,390-1,400 จุด